कलाप्रेमियाेें ने साधना के निधन पर जताया शोक
नरसिंहगढ़ | गुजरे जमाने की मशहूर अदाकारा साधना के निधन पर स्थानीय कलाप्रेमियों ने शनिवार को श्रीरामललाजी मंदिर में श्रद्धांजलि सभा आयोजित की। दिवंगत अभिनेत्री के चित्र पर फूल चढाए गए और कला के क्षेत्र में उनके योगदान को याद किया गया। मारुतिनंदन मंदिर समिति के अध्यक्ष श्यामसुंदर उपाध्याय ने कहा कि साधना और उनकी समकालीन अभिनेत्रियों ने अपने सशक्त अभिनय के जरिए फिल्मों के बारे में आमजनों का नजरिया बदला। उन्होंने सभी कलाकारों को मां सरस्वती का मानसपुत्र बताया।
कांट्रेक्टर बीके गुप्ता ने कहा कि उनके अभिनय से सजी फिल्में आम लोगों के सुख-दुख, संवेदना का माध्यम बनीं। योग शिक्षक दीपेंद्र शर्मा ने बताया कि साधना के मैनेरिज्म ने सिर्फ एक ही पीढ़ी को प्रभावित नहीं किया। बल्कि कलाप्रेमियों के लिए वे हमेशा एक धरोहर के तौर पर याद की जाएंगी। विवेक सिंह ने कहा कि ईश्वर ने कलाकारों को उनके प्रतिनिधि के तौर पर संसार में भेजा है। साधना भी उसी कड़ी का एक हिस्सा थीं। केके रंगमंच के संस्थापक भगवान मेवाड़े ने कहा कि साधना जैसे कलाकारों के चले जाने से भारतीय कला जगत का भरापूरा दौर तेजी से खत्म होता जा रहा है। श्रद्धांजलि सभा में गीतांजलि म्यूजिकल ग्रुप की स्वाति कश्यप ने साधना पर फिल्माए मशहूर गीत तू जहां-जहां चलेगा, मेरा साया साथ होगा की प्रस्तुति देकर उन्हें भावांजलि दी। आत्मा की शांति के लिए मौन रखकर शांतिपाठ किया गया।
hin_Deva hin_Deva hin_Deva